Kim Kanonarm – pressetekst

’Kim Kanonarm og rejsen mod verdensrekorden’ er en film om venskab og arkadespil som man bliver glad i låget og varm om hjertet af. Kim Kanonarm forsøger med hjælp fra sine venner fra Bip Bip Bar som den første i verden at spille 100 timer i træk på en arkademaskine fra start-firserne. Med en finurlighed som i The Big Lebowski og en arena som i The King of Kong er Kim Kanonarm og rejsen mod verdensrekorden en opfindsom, tankevækkende og underholdende film der, med sin samling af helt-modige outsidere, drømme om legendariske verdensrekorder, fiffige frisurer og brillante spillere, hylder fællesskabet og at gå efter det sublime.

Pressetekst

Kim Kanonarm – og rejsen mod verdensrekorden

Kim Kanonarm er Danmarks ukronede konge af arkadespil fra 80´erne. Han samler på de enorme maskiner, og sammen med vennerne fra retro-klubben Bip Bip Bar på Nørrebro kan han få mange aftener til at gå med de udødelige spilklassikere. Men kan Kim også holde den kørende i hele hundrede timer? Det er målet, hvis Kim skal have papir på verdensrekorden. Derfor sætter han sig for – med utrættelig opbakning fra sit slæng af trofaste kammerater – at spille sig op til den ultimative high score. No sweat! Men det kræver mere end bare udholdenhed og disciplin at blive en legende. Ikke mindst, når pointsystemerne i de antikke computerspil er nærmest uforståelige. Mads Hedegaards herlige film om det nervepirrende forsøg er en charmerende og vanvittigt morsom feelgood-film med hjerte. Med sin gennemførte 8-bits retro-æstetik og udødelige persongalleri, er dette en født kultfilm fra en verden af parisertoast, 25 cl sodavand og langt nakkehår. Og om ægte venskaber, ikke mindst når livet er svært.